กรมการข้าว ยืนยัน ข้าว กข.87 ไม่ใช่หอมมะลิแต่เป็นข้าวพื้นนุ่ม
นายเฉลิมชาติ ฤาไชยคาม ผู้อำนวยการศูนย์วิจัยข้าวปทุมธานี กล่าวถึงกรณีมีข่าวว่า ข้าว กข.87 เป็นข้าวหอมมะลิ ยืนยันว่าไม่เป็นความจริงเนื่องจากข้าวพันธุ์ กข.87 เป็นพันธุ์ข้าวนาปรังสามารถปลูกได้ทั้งนาปีและนาปรัง มีอายุเก็บเกี่ยว 114 - 123 วัน ต้นมีความสูง 125 เซนติเมตร คอรวงยาว รวงค่อนข้างแน่น ระแง้ถี่ ใบสีเขียว ให้ผลผลิตเฉลี่ย 734 กิโลกรัมต่อไร่  จัดอยู่ในกลุ่มข้าวพื้นนุ่มไม่หอมและไม่ใช่หอมมะลิ แต่มีลักษณะหุงต้มที่คล้ายกับข้าวหอมมะลิทำให้เกษตรกรทั่วไปมีความเข้าใจคลาดเคลื่อน สำหรับข้าว กข.87 กรมการข้าวตั้งใจส่งเสริมให้กับภาคเกษตรพื้นที่ภาคกลางและภาคเหนือตอนล่างซึ่งเป็นข้าวที่คนทั่วไปนิยมบริโภคและมีราคาถูกกว่าข้าวหอมมะลิ อย่างไรก็ตาม เป้าหมายการผลิตข้าว กข.87 ของกรมการข้าวอยู่ที่ศูนย์วิจัยข้าวของปทุมธานีคาดว่าช่วงเดือนพฤษภาคม-มิถุนายนนี้ จะสามารถนำออกจำหน่ายสู่ประชาชนได้ประมาณ 70,000 กิโลกรัม